b"\n_START_ARTICLE_\nAntoni Capella Contra\n_START_SECTION_\nInicis\n_START_PARAGRAPH_\nLa tasca fotogr\xc3\xa0fica d\xe2\x80\x99Antoni Capella Contra pren forma des de l\xe2\x80\x99any 1955, quan comen\xc3\xa7a a retratar el seu entorn. En els seus inicis va fer fotografies de celebracions (bodes, comunions, bateigs) i fotografies d\xe2\x80\x99estudi i per a cat\xc3\xa0legs comercials, i tamb\xc3\xa9 va mostrar un inter\xc3\xa8s especial pel m\xc3\xb3n de la perruqueria.\n_START_SECTION_\nR\xc3\xa0dio Barcelona\n_START_PARAGRAPH_\nArran de les inundacions del Vall\xc3\xa8s de setembre de 1962, de les quals Capella en va fer un reportatge exhaustiu que va regalar al periodista Joaqu\xc3\xadn Soler Serrano, t\xc3\xa9 l'oportunitat de treballar regularment a R\xc3\xa0dio Barcelona fins al 1968._NEWLINE_D'aquesta \xc3\xa8poca en queda un fons molt ric en informaci\xc3\xb3 visual, ja que realitzava fotografies dels convidats que passaven per diferents programes de Radio Barcelona, com Radioscope, El Show de las Dos, La hora de Mary Santpere, Dodorama o La Comarca nos visita. En aquests reportatges veurem molts dels que despr\xc3\xa9s seran figures del m\xc3\xb3n art\xc3\xadstic, aix\xc3\xad com un interessant seguiment de la tasca de recerca de protagonistes que feien els locutors dels programes com Salvador Escamilla, Mario Beut o Joan Armengol, i que tamb\xc3\xa9 apareixen fotografiats en diferents moments de les entrevistes. Trobem imatges de membres de la Nova Can\xc3\xa7\xc3\xb3, amb les actuacions de Joan Manuel Serrat, Francesc Pi de la Serra o Raimon al costat de cantants m\xc3\xa9s oblidats avui dia, com Jorge Teijon, Remei Margarit o Ramon Calduch. Artistes d'altres contrades tamb\xc3\xa9 passaren pels micr\xc3\xb2fons radiof\xc3\xb2nics, des de Carmen Sevilla o Luis Aguil\xc3\xa9 fins a Antonio Mach\xc3\xadn. I un cap\xc3\xadtol a part mereixen la gran quantitat de grups musicals que emergiren aquells anys de m\xc3\xbasica pop o ye y\xc3\xa9, i que inundaven el mercat amb els discs senzills de 45 r.p.m., com Los Extra\xc3\xb1os, Los Polaris, Los Cheyenes, Los Mustang, Los Vikingos o Los Zooms._NEWLINE_Capella fotografiava totes aquestes actuacions, i ha deixat impressionades en els negatius les imatges dels m\xc3\xbasics amb els seus instruments al singular estudi Toreski de R\xc3\xa0dio Barcelona\n_START_SECTION_\nTerrassa Martini\n_START_PARAGRAPH_\nDurant gran part d'aquests anys 70 potenciar\xc3\xa0 la seva tasca com a fot\xc3\xb2graf d'actes socials per a entitats i empreses com l'Arca de No\xc3\xa8, el Gran Teatre del Liceu, SKAL International o l'Hotel Ritz. Tamb\xc3\xa9 va treballar per la revista Hola, on li publiquen diversos reportatges a la secci\xc3\xb3 Ecos Mundanos, Fotografia, a m\xc3\xa9s, altres actes singulars com algunes actuacions al Jamboree Jazz Club o a discoteques, festes d'entitats com el Nariguts Club, arribades de personatges a Barcelona, com el cas de Duke Ellington o de Herbert von Karajan, i mostra el seu lligam amb el m\xc3\xb3n del cinema fent un seguiment fotogr\xc3\xa0fic d'estrenes de pel\xc2\xb7l\xc3\xadcules a Barcelona, amb les festes que s'hi desenvolupaven._NEWLINE_Una part important de la seva feina com a fot\xc3\xb2graf la va realitzar a la Terraza Martini, (a la cru\xc3\xaflla entre passeig de Gr\xc3\xa0cia i Gran Via), un espai que era punt de trobada de la societat barcelonina amb motiu de visites de celebritats a la ciutat o presentacions p\xc3\xbabliques de car\xc3\xa0cter social i cultural. Comen\xc3\xa7a a treballar-hi l'any 1965, i hi t\xc3\xa9 una pres\xc3\xa8ncia continuada fins a l'any 1980. _NEWLINE_La realitzaci\xc3\xb3 de reportatges dels actes que s'hi celebraven, amb una periodicitat m\xc3\xa9s que setmanal, li va permetre aplegar un volum d'informaci\xc3\xb3 for\xc3\xa7a abundosa sobre els personatges que hi assistien. Vist en conjunt, el fons fotogr\xc3\xa0fic referent a la Terraza Martini \xc3\xa9s un material for\xc3\xa7a repetitiu, per\xc3\xb2 quan se singularitza un acte concret, la riquesa de la imatge es fa evident. Capella treballa amb els mitjans dels reporters de l'\xc3\xa8poca, i carregat de les seves Leica, amb domini de la llum de flaix necess\xc3\xa0ria per a la fotografia d'interior, va nodrint el seu arxiu amb una important quantitat d'informaci\xc3\xb3 que gaireb\xc3\xa9 mai sortia a la llum p\xc3\xbablica. A difer\xc3\xa8ncia dels reporters dels diaris, les seves imatges no tenien com a dest\xc3\xad final la publicaci\xc3\xb3, sin\xc3\xb3 que es venien a les entitats per les quals treballava o als propis personatges fotografiats, i quedaven d'aquesta manera guardades en els fons privats. La v\xc3\xa0lua del seu treball, per\xc3\xb2, queda mostrada avui dia quan podem anar espigolant entre el material negatiu el retrat d'una \xc3\xa8poca. A partir de l'any 1974 compagina el seu treball a la ciutat amb l'establiment d'un negoci fotogr\xc3\xa0fic a Calafell. _NEWLINE_L'any 1994 una greu malaltia l'aparta de la vida professional fins a la seva mort el 2005."